2025

2025 ஆம் ஆண்டு (MMXXV) கிரிகோரியின் நாட்காட்டியின்படி புதன்கிழமையில் துவங்கிய சாதாரண ஆண்டாகும். இது பொ.ஊ. 2025-ஆம் ஆண்டு என்றும் அழைக்கப்படுகிறது. இது மூன்றாம் ஆயிரவாண்டின் 25-ஆவது ஆண்டும், 21-ஆம் நூற்றாண்டின் 25-ஆவது ஆண்டும், 2020களின் ஆறாவது ஆண்டும் ஆகும்.

 நிகழ்வுகள்
 சனவரி 
 சனவரி 1
 ஐரோப்பிய ஒன்றியப் பேரவையின் தலைமைப் பொறுப்பை அங்கேரிக்குப் பின்னர் போலந்து எடுத்துக் கொண்டது.
 பல்காரியாவும், உருமேனியாவும் செங்கன் பகுதியில் இணைவதற்கான செயல்முறையை முடித்து, நில எல்லைக் கட்டுப்பாடுகளை நீக்கின.
 ஒரே பாலினத் திருமணத்தைச் சட்டப்பூர்வமாக்கிய 37-ஆவது நாடாக லீக்கின்ஸ்டைன் மாறியது.
 சனவரி 6
 இந்தோனேசியா பிரிக்சு அமைப்பின் 10-ஆவது உறுப்பினராக இணைந்தது.
 சனவரி 7
 7.1 அளவு நிலநடுக்கம் திபெத்தைத் தாக்கியதில், 126 பேர் உயிரிழந்தனர்.
 லாசு ஏஞ்சலசில் அதன் வரலாற்றில் மிகவும் அழிவுகரமான, பலத்த காற்று மற்றும் நீடித்த வறட்சி நிலைமைகளால் தூண்டப்பட்ட காட்டுத்தீ பரவியதில், ஆயிரக்கணக்கான கட்டமைப்புகள் அழிக்கப்பட்டன. ஏழு இறப்புகள் பதிவாகின.
 சனவரி 10 – 2024 ஆம் ஆண்டு, உலக வரலாற்றில் மிகவும் சூடான ஆண்டு என ஐரோப்பிய கோர்ப்பனிக்கசு காலநிலை மாற்ற சேவை நிறுவனம் அறிவித்தது.
 சனவரி 15 – இசுரேல்-ஹமாஸ் போர்: இசுரேலும் அமாசும் போரை முடிவுக்குக் கொண்டுவருவதற்கும், இசுரேலிய - பாலத்தீனப் பணயக்கைதிகளைப் பரிமாறிக்கொள்வதற்கும், பன்னாட்டு உதவியை அனுமதிப்பதற்கும் நோக்கமாகக் கொண்ட ஒரு போர்நிறுத்த ஒப்பந்தத்தை அங்கீகரித்தன.
 சனவரி 19 – இசுரேல்-ஹமாஸ் போர்: போர்நிறுத்த ஒப்பந்தம் நடைமுறைக்கு வந்தது.
 சனவரி 21 – துருக்கியில் உணவு விடுதி ஒன்றில் தீப்பிடித்ததில், 78 பேர் உயிரிழந்தனர்.
 சனவரி 22 – தாய்லாந்து 38-ஆவது நாடாகவும், தென்கிழக்காசியாவில் முதல் நாடாகவும் ஒரு-பால் திருமணத்தை சட்டபூர்வமாக்கியது.
 சனவரி 29 – 64 பேருடன் சென்ற அமெரிக்காவின் ஈகிள் 5342 வானூர்தி, மூவருடன் சென்ற பிளாக் கோக் இராணுவ உலங்குவானூர்தியுடன் வாசிங்டன், டி. சி.யில் நடுவானில் மோதியதில், பயணம் செய்த அனைவரும் உயிரிழந்தனர்.
 சனவரி 30 – அரசமைப்புச் சட்ட மாற்றங்களை அடுத்து, நிக்கராகுவா இரட்டை ஆட்சி முறைக்கு மாறியது. தானியேல் ஒர்ட்டேகா, ரொசாரியோ முரிலியோ இருவரும் அரசுத்தலைவர்களானார்கள்.Nicaragua's Ortega expands power as reforms win final approval

 பெப்ரவரி 
 பெப்ரவரி 18
 உருசியாவும் ஐக்கிய அமெரிக்காவும் பண்ணுறவாண்மையை மீட்டெடுப்பதற்கு அதிகாரப்பூர்வமாக ஒப்புக்கொண்டதாக விளாதிமிர் பூட்டின் அறிவித்தார்.
 1922-இல் கண்டுபிடிக்கப்பட்ட துட்டன்காமனின் கல்லறைக்குப் பிறகு, இரண்டாம் தூத்மோசின் கல்லறை இரண்டாவதாகக் கண்டுபிடிக்கப்பட்டதாக எகிப்து அறிவித்தது. இதன் மூலம் எகிப்தின் 18-ஆம் வம்சத்தைச் சேர்ந்த பார்வோன் கல்லறைகள் அனைத்தும் கண்டுபிடிக்கப்பட்டுள்ளது.

 மார்ச்சு 
 மார்ச்சு 2 – பயர்ஃபிளை ஏரோஸ்பேசு தொழில்நுட்பச் சிக்கல்கள் இல்லாமல் நிலாவில் வெற்றிகரமாகத் தரையிறங்கிய முதல் வணிக நிறுவனமானது.
 மார்ச்சு 5 – தார்பூரில் நடந்த இனப்படுகொலைக்கு காரணமான ஆர்.எஸ்.எஃப் இயக்கத்தை ஆதரிப்பதன் மூலம் ஐக்கிய அரபு அமீரகம், இனப்படுகொலை குற்றத்தை தடுப்பது, தண்டிப்பது தொடர்பான உடன்படிக்கையை மீறியதாகக் குற்றம் சாட்டி, சூடான் அனைத்துலக நீதிமன்றத்தில் அமீரகத்திற்கு எதிராக வழக்கு ஒன்றைத் தாக்கல் செய்தது.
 மார்ச்சு 8 – பல ஆண்டுகளாக நாட்டின் மிக மோசமான வன்முறையாக விவரிக்கப்படும் அலவைதுப் பகுதியில் சிரிய இடைக்கால அரசுப் பாதுகாப்புப் படையினரால் நடத்தப்பட்ட அடக்குமுறையில் பொதுமக்கள் உட்பட 1,000-இற்கும் மேற்பட்டோர் கொல்லப்பட்டதாகக் கூறப்படுகிறது.
 மார்ச்சு 11 – மனிதகுலத்திற்கு எதிரான குற்றங்களுக்காக, அனைத்துலக குற்றவியல் நீதிமன்றத்தின் கைது ஆணையைப் பெற்ற பின்னர், பிலிப்பீன்சின் முன்னாள் அரசுத்தலைவர் ரொட்ரிகோ துதெர்த்தே பிலிப்ப்[ஈன்சில் கைது செய்யப்பட்டார்.
 மார்ச்சு 13 – 16 – ஐக்கிய அமெரிக்காவில் மணிக்கு 170 மைல் வேகத்தில் காற்று வீசிய கடுமையான புயல்களாலும், குறைந்தது 92 சூறாவளிகளாலும், குறைந்தது 40 பேர் உயிரிழந்தனர்.
 மார்ச்சு 16 – வடக்கு மக்கெதோனியாவின் கோச்சானியில் உள்ள ஒரு இரவு விடுதியில் ஏற்பட்ட தீ விபத்தில் குறைந்தது 59 பேர் கொல்லப்பட்டனர், 155 பேர் காயமடைந்தனர்.
 மார்ச்சு 18 – காசாக்கரையில் இசுரேல் பரவலான வான்வழி குண்டுவீச்சுகளையும் தாக்குதல்களையும் நடத்தி, குழந்தைகள் உட்பட குறைந்தது 591 பேரைக் கொன்றது, சனவரியில் எட்டப்பட்ட போர் நிறுத்த ஒப்பந்தத்தை முடிவுக்குக் கொண்டு வந்தது.
 மார்ச்சு 28 – மியான்மரில் 7. 7-அளவு நிலநடுக்க ஏற்பட்டதில் 5,413 பேர் உயிரிழந்தனர்.

 ஏப்ரல் 
 ஏப்ரல் 1 – எசுபேசுஎக்சு பால்கன் 9 ஏவூர்தியில் ஏவப்பட்ட பிராம்2 விண்கலம், முனையப் பிற்போக்கு சுற்றுப்பாதையில் நுழைந்த முதல் மனித விண்வெளிப் பறப்பானது
 ஏப்ரல் 8 – டொமினிக்கன் குடியரசு, சாந்தோ தொமிங்கோவில் நடைபெற்ற ரூபி பெரெசின் இசை நிகழ்ச்சியின் போது, ​​ஒரு இரவு விடுதியின் கூரை இடிந்து விழுந்ததில், பெரெசு உட்படக் குறைந்தது 231 பேர் உயிரிழந்தனர்.
 ஏப்ரல் 17 – 124 ஒளியாண்டுகள் தொலைவில் அமைந்துள்ள கே2-18பி புறக்கோளின் வளிமண்டலத்தில் பூமியில், உயிரினங்களால் மட்டுமே உற்பத்தி செய்யப்படுவதாக அறியப்படும் இரண்டு சேர்மங்களான டைமெத்தில் சல்பைடு, டைமெத்தில் டைசல்பைடு அதிக அளவில் இருப்பது கண்டறியப்பட்டுள்ளது
 ஏப்ரல் 22 – இந்தியாவின், சம்மு காசுமீரில் உள்ள பைசரன் பள்ளத்தாக்கில், சுற்றுலாப் பயணிகள் குழு மீது தீவிரவாதிகள் துப்பாக்கிச் சூடு நடத்தியதில் 26 பேர் கொல்லப்பட்டனர், 50-இற்கும் மேற்பட்டோர் காயமடைந்தனர்.
மே
 மே 3:
 ஆத்திரேலியப் பொதுத் தேர்தலில் அந்தோனி அல்பனீசி தலைமையிலான தொழிற்கட்சி அதிக பெரும்பான்மையுடன் ஆட்சியை மீண்டும் கைப்பற்றியது.
 2025 சிங்கப்பூர் பொதுத்தேர்தல்: லாரன்சு வோங் தலைமையிலான மக்கள் செயல் கட்சி அமோக வெற்றி பெற்று, ஒரு பெரும்பான்மை அரசாங்கத்தைத் தக்க வைத்துக் கொண்டது.
மே 6
செருமனியின் பொதுத்தேர்தலில் பிரீத்ரிக் மெர்சு செருமனியின் அரசுத்தலைவராகத் தேர்ந்தெடுக்கப்பட்டார்.
 2025 இந்தியா-பாக்கித்தான் முரண்பாடு: இரண்டு வாரங்களுக்கு முன்பு நடந்த பகல்காம் தாக்குதலுக்குப் பதிலடியாக பாக்கித்தான் எல்லைக்குள் பல ஏவுகணைகளை இந்தியா ஏவியது.India says it has launched strikes on Pakistan and Pakistan-administered Kashmir
 மே 7 – பதினான்காம் லியோ புதிய திருத்தந்தையாகத் தேர்ந்தெடுக்கப்பட்டார்.
 மே 12 – துருக்கியுடன் போர் நிறுத்தம் அறிவித்த பின்னர் குர்திசுத்தான் தொழிலாளர் கட்சி கலைக்கப்படுவதாக அறிவித்தது.
சூன்
 சூன் 1 – உருசிய இராணுவத் தளங்கள் மீது உக்ரைன் சிலந்திவலை நடவடிக்கை என்ற பெயரில் ஒரு பெரிய ஆளில்லா வான் தாக்குதலை நடத்தியது. உருசிய வான்படையின் 40-இற்கும் மேற்பட்ட வானூர்திகள் தாக்கப்பட்டன.
 சூன் 12 – இலண்டனுக்குப் புறப்பட்ட ஏர் இந்தியா 171 போயிங் 787 ட்ரீம்லைனர் வானூர்தி இந்தியாவில் அகமதாபாது நகரில் வீழ்ந்ததில் 229 பயணிகள், 12 பணியாளர்கள், தரையில் 19 பேர் உயிரிழந்தனர். ஒரு பயணி மட்டும் சிறு காயங்களுடன் உயிர் தப்பினார்.
சூன் 13 – ஈரான்-இசுரேல் போர்: ஈரானின் அணுசக்தி நிலையங்கள் மீது இசுரேல் வான்வழித் தாக்குதல்களை நடத்தி, ஒசைன் சலாமி உள்ளிட்ட இராணுவத் தளபதிகளைக் கொன்றது; ஈரான் பதிலடி கொடுத்தது.
 சூன் 22 – ஈரான்-இசுரேல் போர்: அமெரிக்கா ஈரானின் மூன்று அணுசக்தி நிலையங்கள் மீது B-2 ஏவுகணைத் தாக்குதலை நடத்தியது
 சூன் 23 – கத்தார், ஈராக்கில் உள்ள அமெரிக்க இராணுவத் தளங்கள் மீது ஈரான் ஏவுகணைத் தாக்குதலை நடத்தியது.
 சூன் 25 – ஆக்சியம் 4 திட்டம் தொடங்கப்பட்டது. இந்தப் பணியில் நான்கு விண்வெளி வீரர்கள் ஈடுபட்டுள்ளனர், இதில் பனிப்போர் முடிந்ததிலிருந்து போலந்து, இந்தியா (சுபான்சூ சுக்லா) நாடுகளைச் சேர்ந்த முதல் விண்வெளி வீரர்கள் அடங்குவர்.
 சூலை 
 சூலை 4–7 – அமெரிக்கா, டெக்சசு மாநிலத்தில் ஏற்பட்ட பெருவெள்ளத்தில் குறைந்தது 121 பேர் உயிரிழந்தனர்.
 சூலை 23 – நாடுகள் பைங்குடில் வளிம வரலாற்று வெளியேற்றம், புவி சூடாதலின் விளைவுகள் தொடர்பாக ஒருவருக்கொருவர் வழக்குத் தொடரலாம் என்று அனைத்துலக நீதிமன்றம் தீர்ப்பளித்தது.
 சூலை 24 – அங்காரா ஏர்லைன்சு வானூர்தி 2311 உருசியாவின் கிழக்கு சைபீரியாவில் வீழந்ததில் அதில் பயணம் செய்த அனைத்து 41 பேரும் உயிரிழந்தனர்.
எல்லைப் பிரச்சினை அதிகரித்ததைத் தொடர்ந்து கம்போடியாவிற்கும் தாய்லாந்திற்கும் இடையே ஆயுத மோதல்கள் வெடித்தன. மோதல்கள் காரணமாகக் குறைந்தது 39 பேர் உயிரிழந்தனர். 100,000 க்கும் மேற்பட்டோர் இடம்பெயர்ந்தனர்.
 சூலை 30 –  8.8 நிலநடுக்கம் உருசியாவின் கம்சாத்காவைத் தாக்கியதில், யப்பான், ஹவாய் ஆகிய இடங்களில் ஆழிப்பேரலை எச்சரிக்கை அறிவிக்கப்பட்டது.

 ஆகத்து 
 ஆகத்து 8 – ஆர்மீனியாவும் அசர்பைசானும் நாகோர்னோ-கராபக் பிரதேசம் தொடர்பான 37-ஆண்டுகால பிரச்சினைக்குத் தீர்வுகாண அமைதி ஒப்பந்தத்தில் கையெழுத்திட்டன.
 ஆகத்து 15 – உக்ரைன் பிரச்சினை தொடர்பாக அமெரிக்க அரசுத்தலைவர் டோனால்ட் டிரம்ப்புக்கும் உருசியத் தலைவர் விளாதிமிர் பூத்தினுக்கும் இடையே ஏங்கரேசில் பேச்சுவார்த்தை இடம்பெற்றது.
 ஆகத்து 31 – கிழக்கு ஆப்கானித்தானில் குனார் மாகாணத்தில் ஏற்பட்ட நிலநடுக்கத்தில் 2,200 பேர் உயிரிழந்தனர்.

 செப்டம்பர் 
 செப்டம்பர் 8 – நேபாளத்தில் அரசுக்கு எதிரான போராட்டம் இடம்பெற்றதைத் தொடர்ந்து, பிரதமர் கட்க பிரசாத் சர்மா ஒளி பதவி விலகினார்.
 செப்டம்பர் 21 – ஐக்கிய இராச்சியம், கனடா, ஆத்திரேலியா ஆகியன பலத்தீனை சுதந்திர நாடாக அங்கீகரித்தன. அடுத்த நாள் பிரான்சும் அங்கீகரித்தது.

 அக்டோபர் 
 அக்டோபர் 9 – காசா போர் தொடங்கி கிட்டத்தட்ட இரண்டு ஆண்டுகளுக்குப் பிறகு, இசுரேலும் ஹமாசும் காசா அமைதி ஒப்பந்தத்தின் முதல் கட்டத்திற்கு ஒப்புக்கொண்டன, இது போர் நிறுத்தத்திற்கு வழி வகுத்தது.
 அக்டோபர் 12 – மடகாசுக்கரில் தொடர் போராட்டங்களை அடுத்து, அரசுத்தலைவர் ஆண்ட்ரி ராசொய்லினா பதவியில் இருந்து அகற்றப்பட்டார்.
 அக்டோபர் 13 – காசா போர்: ஹமாஸ் 20 இசுரேலியப் பணயக் கைதிகளை விடுதலை செய்தது. பதிலாக, இசுரேல் 250 பலத்தீனக் கைதிகளை விடுதலை செய்தது.

 நவம்பர் 
 நவம்பர் 17 – வங்காலதேசத்தின் முன்னாள் பிரதமர் சேக் அசீனா மனிதகுலத்திற்கு எதிரான குற்றங்களுக்காக வங்காளதேச தீர்ப்பாயத்தால் குற்றவாளி எனக் கண்டறியப்பட்டு, அவர் சமூகமளிக்காமலேயே மரண தண்டனை விதிக்கப்பட்டார்.
 நவம்பர் 25 – ஐக்கிய நாடுகள் அவையால் வெளியிடப்பட்ட ஒரு புதிய அறிக்கை, இந்தோனேசியத் தலைநகர் ஜகார்த்தா, 42 மில்லியன் மக்கள்தொகையுடன், சப்பானியத் தலைநகர் டோக்கியோவை விஞ்சி உலகின் மிகப்பெரிய நகரமாக உயர்ந்துள்ளது என்பதைக் காட்டியது.
 நவம்பர் 28 – தித்வா புயல் இலங்கையைத் தாக்கியதில் ஏற்பட்ட வெள்ளப்பெருக்காலும், நிலச்சரிவுகளினாலும் குறைந்தது 647 பேர் உயிரிழந்தனர், 181 பேர் காணாமல் போயினர்.

 திசம்பர் 
 திசம்பர் 14 – ஆத்திரேலியா, சிட்னி நகரில் பொண்டாய் கடற்கரையில் நிகழ்ந்த யூதர்களின் அனுக்கா கொண்டாட்டத்தின் போது இருவர் நடத்திய துப்பாக்கிச் சூட்டில் 16 பேர் கொல்லப்பட்டனர், 43 பேர் காயமடைந்தனர்.
திசம்பர் 26 – இசுரேல் முதலாவது நாடாக சோமாலிலாந்தை அங்கீகரித்தது.

 இறப்புகள் 
 சனவரி 4 – இராசகோபாலன் சிதம்பரம், இந்திய அணுக்கரு இயற்பியலாளர்Nuclear scientist Dr. Rajagopala Chidambaram passes away (பி. 1936)
 சனவரி 9 – பி. ஜெயச்சந்திரன், பின்னணிப் பாடகர் (பி. 1944)
 சனவரி 10 – அந்தனி ஜீவா, இலங்கை மலையக எழுத்தாளர் (பி. 1944)
 சனவரி 17 – குழந்தை ம. சண்முகலிங்கம், ஈழத்து நாடகக் கலைஞர் (பி. 1931)
 சனவரி 17 – சிவா பசுபதி, இலங்கையின் முன்னாள் சட்டமா அதிபர் (பி. 1928)
 சனவரி 29 – மாவை சேனாதிராசா, இலங்கை அரசியல்வாதி (பி. 1942)
 பெப்ரவரி 4 – புஷ்பலதா, தென்னிந்திய நடிகை
 ஏப்ரல் 9 – குமரி அனந்தன், தமிழக அரசியல்வாதி, தமிழறிஞர் (பி. 1933)
 ஏப்ரல் 21 – திருத்தந்தை பிரான்சிசு (பி. 1936)
 ஏப்ரல் 25 – கி. கஸ்தூரிரங்கன், இந்திய விண்வெளி அறிவியலாளர் (பி. 1940)
 மே 19 – யோசப் பொன்னையா, மட்டக்களப்பு கத்தோலிக்க மறைமாவட்டத்தின் முதலாவது ஆயர் (பி. 1952)
 சூன் 17 – கோ. பழனிவேல், மலேசிய-இந்திய அரசியல்வாதி (பி. 1949)
 சூலை 4 – வா. மு. சேதுராமன், தமிழறிஞர், கவிஞர் (பி. 1935)
 சூலை 15 – சரோஜாதேவி, தென்னிந்தியத் திரைப்பட நடிகை (பி. 1938)

 நோபல் பரிசுகள் 
 வேதியியல் – சுசுமு கித்தகாவா, ரிச்சர்ட் ராப்சன், ஓமர் எம். யாகி
 பொருளியல் – ஜொயெல் மோக்கிர், பீட்டர் கவிட், பிலிப் ஆகியன்
 இலக்கியம் – இலாசுலோ கிராசுனகார்க்காய்
 அமைதி – மரியா கொரினா மச்சாடோ
 இயற்பியல் – ஜான் கிளார்க், மிசேல் தெவோரே, ஜான் எம். மார்ட்டினிசு
 மருத்துவம் – மேரி எலிசபெத் புரூன்கோவ், பிரடெரிக்கு இராம்சுடெல், சிமோன் சகாகுச்சி

 மேற்கோள்கள்